Ingebrigtsen hvilte landslagsspillerne: – Jeg tror Per-Mathias ble glad for det
ARTIKKELEN ER OVER TRE ÅR GAMMEL Kåre Ingebrigtsen sendte utpå et noe reservepreget Rosenborg i møtet med Aalesund i årets siste serierunde. Landslagsuttatte Pål André Helland, Alexander Søderlund og Ole Kristian Selnæs var alle hjemme i Trondheim for å forberede seg til Norges viktige playoff-kamper mot Ungarn. – Landslagsspillerne er hjemme for at de skal få slippe å spille her og sitte i buss lenge, slik at de er best mulig forberedt til de møter til samling, sier Ingebrigtsen til VG. VGLIVE: Slik var kampen Rosenborg-treneren forteller at det var hans eget valg, men at han hadde en god samtale med landslagssjef Per-Mathias Høgmo i forkant. – Det er mitt eget valg. Men jeg tror Per-Mathias ble glad for det valget, sier Ingebrigtsen. – Så Høgmo har ikke hatt en finger med i spillet her? – Nei, det har han ikke. Jeg har snakket med ham, og vi har diskutert det. Han syns selvsagt det var veldig ålreit om vi kunne gjøre det. Vi tenker jo på playoff vi også. Så da lar vi våre spillere få best mulig oppladning til playoffen, sier Ingebrigtsen.Rosenborg-treneren kom plystrende ut i Mixed Zone for å møte pressen etter kampen, noe som kanskje oppsummerer litt hvordan kampen var. Publikum har uten tvil fått servert bedre underholdning på Color Line stadion i tidligere kampen enn søndagens, og Mike Jensens straffescoring på overtid ble kampens eneste. – Det ble litt bedagelig. Det blir jo ganske naturlig når du har to lag som egentlig ikke har noe å spille for. Vi var mer opptatt av å ligge å ha kontroll og være solide defensivt, ikke sprudle offensivt. Det var litt bortetaktikk, og det syns jeg vi lyktes med. Så får vi en straffe av en Aalesund-forsvarer på slutten her som vi utnytter, sier Ingebrigtsen. – Det var en seier som satt langt inne, men det var godt å avslutte sesongen skikkelig. Det var ett ord som sto på plakaten før kampen og det var stolthet. Vi er seriemestere, så da skulle vi avslutte på en verdig måte. Når vi fikk medaljene sist helg, så lå i korta at det skulle bli litt tammere i kveld. Men det var gøy å vinne kampen, så vi tar med oss det, sier RBK-keeper André Hansen til VG.AaFK-trener Trond Fredriksen syns det var fryktelig surt å tape kampen med Jensens sene scoring. – Det er litt trist å avslutte med et tap i en kamp der vi presterer godt i stort sett hele kampen. Det er lite tempo i pasningsspillet som gjør at vi ikke klarer å vinne. Det lille ekstra klarer vi heller ikke å spise ut. Da blir det egentlig en 0-0-kamp som blir avgjort av en feil av oss, sier Fredriksen til VG. – Hvor surt er det å slippe inn målet så sent? – Det irriterer meg noe voldsomt, for det er så stor forskjell på å spille 0-0 og det å tape 1-0. Men vi må lære av de feilene vi gjør, og gjøre det bedre neste år, sier Fredriksen. Også målvakt Sten Grytebust var skuffet og frustrert etter kampen. Han holdt buret rent helt til Rosenborg fikk straffesparket på overtid. – Jeg syns scoringa har veldig mye å si. Den svir veldig for meg. Jeg har stått bak der i år, og sluppet inn veldig mange mål. Man tar hver «clean sheet» man kan få. Når det står 0-0 med ett og et halvt minutt igjen, så er det veldig surt. Det er ikke slik at det forsvinner ut av hodet med en gang. Det er forbanna surt å stå her nå, sa en tydelig skuffet Grytebust til VG etter kampen. Få med deg! Alt om landslaget og den viktige EM-playoff-en her!
(Aalesund - Rosenborg 0-1) Kåre Ingebrigtsen lot lagets landslagsspillere bli hjemme og lade opp til den viktige EM-playoffen mot Ungarn.